**Trolejbusu satiksme Kauņā** ir viens no sabiedriskā transporta veidiem Lietuvas otrajā lielākajā pilsētā, kas nodrošina pasažieru pārvadāšanu Kauņas pilsētas robežās. Pirmais regulārais reiss ar trolejbusu veikts 1965. gada 31. decembrī.

Kopš 2014. gada 31. marta, reorganizējot pašvaldības SIA *Autrolis*, pārvadājumus ar trolejbusiem veic SIA *Kauno autobusai*. Kustība tiek nodrošināta 15 trolejbusu maršrutos, kuru kopējais garums sasniedz aptuveni 334 km.

2021. gada 1. janvārī pilsētas sabiedriskā transporta uzņēmuma rīcībā bija 142 trolejbusi, kuri bāzējas trolejbusu parkā blakus galapunktam *Islandijos pl.*.

Vēsture
-------

Kauņas pilsētas izpildkomiteja 1963. gadā pieņem lēmumu pilsētā ierīkot trolejbusu satiksmi. Tiek uzsākts darbs pie trolejbusu parka izveides, kā piemērotākā vieta atzīta Šanču apkārtne Nemunas tuvumā.

Līdz 1965. gada decembrim pabeigta trolejbusu parka būvniecība ar ietilpību līdz 50 trolejbusiem, kā arī izbūvēts kontakttīkls 19,6 km garumā. 1965. gada 31. decembrī svinīgi atklāts pirmais trolejbusu maršruts no Panemunes līdz Kauņas rātsnamam, kurā pasažieru pārvadājumus veic 8 trolejbusi.

Turpmākajos gados realizēta strauja trolejbusu satiksmes infrastruktūras attīstīšana — 1967. gadā atklāta līnija pa *Savanorių pr.*, savukārt laikā no 1968. līdz 1969. gadam kontakttīkls izbūvēts *Taikos pr.*, *Tvirtovės al.*, *Draugystės g.*, *Tunelio g.*, *K. Baršausko g.* un *Kovo 11-osios g.*. Kopējais trolejbusu skaits sasniedza 110 vienības.

Laika posmā no 1971. gada līdz 1975. gadam veikta trolejbusu depo pārbūve, palielinot tā ietilpību līdz 125 transporta vienībām.

### Pēc neatkarības atjaunošanas

Lietuvai atgūstot neatkarību no Padomju Savienības, trolejbusu satiksmes Kauņā nodrošinātājs *Kauno troleibusų valdyba* 1991. gada 4. aprīlī pārveidots par valsts uzņēmumu *Kauno troleibusų parkas*. Tai pat gadā uzsākti pasažieru pārvadājumi pa *V. Krėvės pr.*, kā arī pabeigta *Škoda 14Tr* un *Škoda 15Tr* trolejbusu piegāde, pavisam pa iepriekšējo periodu saņemot 110 *14Tr* un 5 *15Tr* trolejbusus. Lai varētu pakāpeniski veikt savu laiku nokalpojušo *Škoda 9Tr* trolejbusu nomaiņu pret jaunākiem, 1994. gadā pārvadātājs iegādājas 6 lietotus *Škoda 14Tr* trolejbusus no Plzeņas. Turpinot pāreju no sociālisma uz kapitālismu valstī, 1995. gada 5. martā valsts uzņēmums *Kauno troleibusų parkas* kļūst par Kauņas pašvaldības uzņēmumu. Tuvāko divu gadu laikā ritošais sastāvs tiek papildināts ar 11 jauniem *Škoda 14Tr* trolejbusiem.

Būtisks infrastruktūras uzlabojums ir 1997. gadā Eiguļos atklātais otrais trolejbusu parks ar kopēju ietilpību līdz 175 transporta vienībām. Gadu vēlāk iepriekšējais trolejbusu parks Šančos slēgts un papildus saņemti 5 jauni *Škoda 14Tr* trolejbusi. 1999. un 2000. gadā izmēģinājuma nolūkos iegādāti divi jauni *PNTKM/Jelcz* ražotie trolejbusi. Veiktas kārtējās izmaiņas pārvadātāja statūtos un ar 2000. gada 14. jūliju tas kļūst par akciju sabiedrību *Autrolis*. Pēdējos 10 *Škoda 14Tr* trolejbusus uzņēmums saņem 2001. gadā lietotus no Tallinas.

Turpinās darbs pie jaunu maršrutu izveides, izbūvējot tiem paredzēto kontakttīklu — 2000. gadā atklāta kustību pa *Pramonės pr.* (kopējais maršrutu skaits pilsētā tobrīd sasniedz 16), 2004. gadā pasažieru ar trolejbusiem pārvadāt uzsāk Neries rajonā un pa *Varnių g.* un *Nuokalnės g.* (pamatā veiktas izmaiņas esošo maršrutu kustībā).

### Ritošā sastāva nomaiņa

Laikā no 2006. līdz 2007. gadam uzņēmums saņem 42 jaunus zemās grīdas trolejbusus Solaris Trollino III 12 AC. Vienlaicīgi tiek uzsākts darbs pie kontakttīkla modernizēšanas un pilsētas ielās parādās pirmās jaunās Čehijā ražotās ātrgaitas pārmijas.

Trolejbusu maršruti
-------------------

### Esošie

Kopš 2016. gada 30. augusta pasažieru pārvadājumi Kauņā tiek nodrošināti 15 trolejbusu maršrutos.

| Nr. | Maršruts | Piezīmes |
| --- | --- | --- |
| 1 | Islandes šoseja — Centrs — Vaidota iela |  |
| 2 | Islandes šoseja — Kauņas pils | Kursē tikai darba dienās. |
| 4 | Islandes šoseja — Izstādes iela — Vaidota iela |  |
| 5 | Petrašūni — Vārnu iela | Vasarā atsevišķi reisi kursē līdz Kauņas jūrai. |
| 7 | Partizānu iela — Kaņiūni |  |
| 8 | Draudzības iela — Vārnu iela |  |
| 9 | Petrašūni — Klīnika — Petrašūni | Vasarā atsevišķi reisi kursē līdz Kauņas jūrai. |
| 10 | Partizānu iela — Ķēdaiņu iela | Kursē tikai darba dienās. |
| 10A | Partizānu iela — Kauņas pils | Kursē tikai brīvdienās un svētku dienās. |
| 11 | Islandes šoseja — Kaņiūki |  |
| 12 | Petrašūni — Klīnika — Petrašūni | Vasarā atsevišķi reisi kursē līdz Kauņas jūrai. |
| 13 | Islandes šoseja — Dzelzceļa stacija — Islandes šoseja |  |
| 14 | Islandes šoseja — Dzelzceļa stacija — Islandes šoseja |  |
| 15 | Partizānu iela — Dzelzceļa stacija — Partizānu iela |  |
| 16 | Partizānu iela — Dzelzceļa stacija — Partizānu iela |  |

### Bijušie

| Nr. | Maršruts | Piezīmes |
| --- | --- | --- |
| 1A | Tilta iela — Vecpilsēta | 1968. gada 2. decembrī sadalīts 1. maršruts.Slēgts 1969. gada 12. janvārī vai 1970. gada 12. janvārī |
| 3 | Draudzības iela — Dainava | Slēgts 2014. gada 25. augustā. |
| 6 | Partizānu iela — 11. marta iela — Vaidota iela | Slēgts 2011. gada 29. augustā. |
| 7A | Ķēdaiņu iela — Centrs — 11. marta iela — Ķēdaiņu iela | Slēgts 1979. gada 26. oktobrī. Atsevišķi avoti liecina par iespējamu maršruta slēgšanu jau 1977. gadā. |

Trolejbusu modeļi
-----------------

### Ekspluatācijā esošie

2021. gada 1. janvārī ekspluatācijā atradās 142 trolejbusi — visi konstruēti ar zemo grīdu.

| Ražotājs | Modelis | Piegāde | Ekspluatācija | Daudzums | Piezīmes |
| --- | --- | --- | --- | --- | --- |
| Solaris Bus & Coach | Trollino IV 12 Medcom |  2019 |  2019 — pašlaik |  85 |  Borta nr. 058 — 108 un 110 — 143 |
| Solaris Bus & Coach | Trollino III 12 AC |  2006 — 2007 |  2006 — pašlaik |  42 |  Borta nr. 001 — 042 |
| Berkhof | Premier AT18 |  2016 — 2017 |  2016 — pašlaik |  15 |  Saņemti lietoti no Arnemas. Borta nr. 043 — 057 |

Avots: transphoto.ru

### Ekspluatācijā bijušie

| Ražotājs | Modelis | Piegāde | Ekspluatācija | Daudzums | Piezīmes |
| --- | --- | --- | --- | --- | --- |
| Škoda |  9Tr |  1965 — 1971, 1974 — 1975, 1977 — 1982 |  1965 — 2007 |  215 |  Borta nr. 01 — 214 (nr. 06 piešķirts divreiz ?)2006. gadā trolejbuss 109 saglabāts kā muzeja eksponāts.2007. gadā trolejbuss 214 aizvests uz Rīgu plānotā muzeja vajadzībām. |
| Škoda |  14Tr |  1982 — 1991, 1994 — 1996, 1998, 2001 |  1982 — 2020 |  137 |  Borta nr. 215 — 302, 305 — 326, 336 — 345, 347 — 3511994. gadā saņemti 6 lietoti no Plzeņas (borta nr. 330 — 335)2001. gadā saņemti 10 lietoti no Tallinas (borta nr. 354 — 363) |
| Škoda |  15Tr |  1989, 1991 |  1989 — 2005 |  5 |  Borta nr. 303, 304 un 327 — 3292005. gadā trolejbusi 327 un 329 pārbūvēti par 14Tr. |
| Jelcz / PNTKM |  M120MTE |  1999 |  1999 — 2012 |  1 |  Borta nr. 352 |
| Jelcz / PNTKM |  M121E |  2000 |  2000 — 2014 |  1 |  Borta nr. 353 |

Avots: transphoto.ru

Skatīt arī
----------

* Autobusu satiksme Kauņā
* Sabiedriskais transports Kauņā

Ārējās saites
-------------

|  |  |
| --- | --- |
|  | Vikikrātuvē par šo tēmu ir pieejami multivides faili. Skatīt: ***trolejbusi Kauņā*** |

* Kauņas sabiedriskā transporta pakalpojumu sniedzēja *Kauno autobusai* oficiālā mājaslapa
* Kauņas trolejbusu maršrutu kustības saraksti ar informāciju par trolejbusu atrašanās vietu pēc GPS datiem
* transphoto.ru — Informācija un attēli par Kauņas sabiedrisko transportu

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * s
* d
* l
Trolejbusu satiksme Baltijas valstīs    |
| --- |
|  |
| Igaunija | 
* Tallina

 |
|  |
| Latvija | 
* Rīga

 |
|  |
| Lietuva | 
* Kauņa
* Viļņa

 |

 |